b'\n_START_ARTICLE_\nBanka Slovenije\n_START_PARAGRAPH_\nBanka Slovenije je slovenska centralna in emisijska banka. Je nevladna ustanova, dr\xc5\xbeavnemu zboru pa je dol\xc5\xbena vsakih \xc5\xa1est mesecev predlo\xc5\xbeiti poro\xc4\x8dilo o svojem poslovanju. Banka ne posluje s fizi\xc4\x8dnimi in pravnimi osebami, temve\xc4\x8d deluje kot nadzorni organ slovenskega ban\xc4\x8dnega sistema. Ra\xc4\x8dun pri Banki Slovenije imajo le dr\xc5\xbeava, dr\xc5\xbeavne institucije, ob\xc4\x8dine, banke, hranilnice in borznoposredni\xc5\xa1ke dru\xc5\xbebe._NEWLINE_Ustanovljena je bila 25. junija 1991, s sprejetjem Zakona o Banki Slovenije. Njen prvi guverner (1991-2001) je bil France Arhar, ki so mu sledili Mitja Gaspari (2001\xe2\x88\x922007),  Marko Kranjec (2007\xe2\x88\x922013), Bo\xc5\xa1tjan Jazbec (2013\xe2\x88\x922018), ki je svoj mandat kon\xc4\x8dal pred\xc4\x8dasno in trenutno aktualni guverner Bo\xc5\xa1tjan Vasle, ki je mesto nastopil 9. januarja 2019._NEWLINE_Banka Slovenije kot centralna banka Republike Slovenije skrbi predvsem za stabilnost valute in splo\xc5\xa1no likvidnost pla\xc4\x8devanja v dr\xc5\xbeavi in do tujine. Za uresni\xc4\x8ditev teh nalog uravnava koli\xc4\x8dino denarja v obtoku, skrbi za splo\xc5\xa1no likvidnost bank in hranilnic, predpisuje pravila za izvajanje jamstva za vloge ob\xc4\x8danov, opravlja posle za Republiko Slovenijo v skladu z zakonom, ter druge posle._NEWLINE_Republika Slovenija ima ra\xc4\x8dun na Banki Slovenije, kamor priteka denar, ki ga dr\xc5\xbeava pobira z davki, in od koder denar odteka, ko dr\xc5\xbeava pla\xc4\x8duje svoje obveznosti. RS se lahko pri Banki Slovenije zadol\xc5\xbei najve\xc4\x8d do vi\xc5\xa1ine 5\xc2\xa0% prora\xc4\x8duna Republike Slovenije ali do petine na\xc4\x8drtovanega prora\xc4\x8dunskega primanjkljaja. Vsa ta posojila mora dr\xc5\xbeava vrniti do konca leta.'